Welkome nuweling by reservaat
Friday, 17 July 2020 14:18
‘n Groot verrassing het op besoekers gewag toe Rietvlei Natuurreservaat ná langer as twee maande se afsonderingstyd op 15 Junie oopgemaak het. ‘n Witrenosterkalfie, Zola, wat in dié tyd gebore is, het saam met haar ma, Pippa, rondgehardloop.
Renosters, beide die swart- en witrenoster, is ‘n bedreigde spesie. Vriende van Rietvlei se voorsitter, James Drowley, het gesê dat die kalfie en haar ma altwee gesond is en dat die twee-maande-oue Zola goed in haar omgewing aanpas.
Die witrenoster, Pippa, en haar baba, Zola
Foto: Rietvlei Natuurreservaat – Elsie Bornman
Tersia Jooste van Rhino Connect, ‘n geregistreerde nie-winsgewende maatskappy betrokke by bewaringsprogramme, het gesê dat ‘n kalfie gewoonlik vir die eerste paar dae weg van die trop gehou word. Daarna word die kalfie maklik aanvaar omdat witrenosters sosiale diere is en in groepe wei.
Kalfies se horings begin teen drie maande groei. Tersia sê dat renosterstropery ‘n harde realiteit is en dat dié renosters se horings omtrent elke 18 maande kort gesny word, omdat dit aanhou terug groei.
Daar word aanbeveel dat kalfies se horings eers teen die ouderdom van twee of drie jaar gesny word.